Aangegryp deur ‘ware liefde’Die foto van die hond en sy eienaar het talle mense aangegryp. (Foto: Salome Bruyns/DBV) ŉ Foto wat die Tuinroete-dierebeskermingsvereniging (DBV) se George-tak op Facebook gedeel het, het reeds tientalle harte aangegryp. Salome Bruyns, ŉ senior inspekteur by die DBV, sê hulle was Vrydag in die Lawaaikamp-gebied waar amptenare honde wat gesteriliseer is, weer by hul eienaars afgelaai het. Terwyl hulle die diere terugbesorg het, het ŉ vrou Bruyns genader en gevra om haar hond aan die DBV te oorhandig. “Ons het stilgehou en die tannie het my geroep en gevra ons moet haar hond asseblief vat. Ek het gesien die hond bly klou aan haar, maar sy het gesê sy het nie meer geld om vir om te sorg nie. “Hy het aan haar vasgeklou en sy kop teen haar lyf vasgedruk.” Bruyns het ŉ foto van dié hartroerende oomblik geneem en sê dit kon as niks anders as “ware liefde” bestempel word nie. Sy sê sy kon die hond onmoontlik onder hierdie omstandighede by sy eienaar wegneem en het daar en dan onderneem om self te verseker dat hy maandeliks genoeg kos sal kry om te eet. “Die hond is werklik só lief vir sy eienaar. ŉ Mens moet soms maar jou eie oordeel gebruik. Amptenare van die DBV het gesteriliseerde diere weer aan hul eienaars terugbesorg, toe die vrou hulle genader het. (Foto: Salome Bruyns/DBV) “Hoe moet ek ŉ hond vat wat so aan sy eienaar vaskleef?” Bruyns het die foto van die hond en sy eienaar op sosiale media gedeel en die reaksie was oorweldigend. Verskeie mense het reeds aangebied om ŉ bydrae te maak. Met hierdie bydraes sal die hond ook gesteriliseer en vir brandsiek behandel word. “Mense besef nie hoeveel diere ons probeer help nie. Hier kom elke dag kinders aangestap met honde – grotes en kleintjies – en vra vir kos. Daar is ŉ enorme behoefte en dit is ŉ verskriklike gevoel as jy nie kan help nie. Maar ons sal nooit iemand net wegstuur nie.” Bruyns het die beloofde skenkings verwelkom en sê alle kos sal gebruik word om ook die talle ander behoeftige gesinne se diere in die omgewing te help. Besoek Garden Route SPCA op Facebook vir meer inligting of om ŉ skenking te maak.